Tilføjelse 25. august 2014
Apple oplyser nu, at der i perioden september 2012 og januar 2013 er solgt iphones med defekt batteri. Jf. dagens MetroXpress, samt Huffington Post.
Man kan indtaste serienummeret på sin telefon, og derefter får man med det samme at vide, om ens telefon har et af de sløve batterier - jf. Apples website.
Jeg har tjekket mit serienummer, og det er tilsyneladende et af dem, som er berettiget til et nyt batteri. Jeg forventer derfor ingen problemer med, at I Telenor, sørger for at udskifte batteriet,når jeg indleverer den. Er vi enige om det?

Det piner mig at skulle levere så dårlig en anmeldelse af Telenor, som jeg hidtil kun har haft lutter rosende ord tilovers for. Og jeg håber, at denne enestående og enormt dårlige oplevelse er undtagelsen fra reglen.

Igennem et par måneder eller tre har jeg haft store problemer med batteriet på min Iphone 5. Den går ud, selv om der er op til 60 pct. batteri tilbage. Den aflader hurtigere end jeg kan tælle til ti, og det har været temmeligt problematisk flere gange, at jeg ikke har kunnet regne med at kunne benytte telefonen i forbindelse med arbejdssammenhænge. Da jeg har fuldt ud styr på, hvordan man sparer på batteriet og indstiller telefonen på diverse parametre til i det hele taget at bruge meget lidt strøm, så vil jeg understrege, at fejlen ikke lægger der.

D. 10. august indleverer jeg min iphone til reparation i Telenors stand i Bilka, Tilst. Jeg forklarer problematikken, den sendes til reparation, og jeg får en lånetelefon med hjem; en Iphone 5c. Da jeg kommer hjem med lånetelefonen, gendanner jeg sikkerhedskopien på lånetelefonen. Det er en ren svir at have en telefon, som ikke efter to timer lukker ned, fordi den aflader strømmen med lynets hast - på trods af jeg bruger den akkurat lige meget og i ret stort omfang, som jeg plejer at gøre med min egen Iphonem 5, så kan den holde strøm i næsten to døgn. Der går knap tre dage, så får jeg en sms om, at min egen Iphone kan afhentes. 

I dag d. 17. august afhentede jeg min Iphone hos Telenors stand i Bilka, Tilst ca. kl. 13. Jeg spørger ind til, hvad der er foretaget af reparation på den, og ekspedienten, der betjener mig, kan umiddelbart ikke finde ud af, hvad værkstedet har gjort, og må hente sin kollega. De kommer frem til, at værkstedet har nulstillet min Iphone og gendannet den ud fra fabriksindstillingerne. Jeg stiller mig undrende over for, hvordan det skulle kunne afhjælpe mit problem med, at batteriet aflader med lynets hast. Den ene ekspedient ved ikke lige, hvad det handler om, og henter igen den anden, som fortæller, at det helt sikkert skulle afhjælpe problemet. Jeg siger så, at hvad så når jeg gendanner min sikkerhedskopi på min iphone 5? Ekspedienten siger, at det skal jeg ikke gøre, fordi der kan være noget ved softwaren i mine apps, der gør, at telefonen ikke kan holde batteri, og nævner i en bisætning, at der jo kan være noget virus. 

På dette tidspunkt begynder jeg i stor grad at tvivle på de to ekspedienters ekspertise. Jeg henleder deres opmærksomhed på, at jeg på den udleverede lånetelefon, Iphone 5c, ingen problemer har været med batteriet, og at den ikke har afladet, selvom jeg jo – som jeg på dette tidspunkt flere gange har sagt til dem – har gendannet min sikkerhedskopi på lånetelefonen. Ekspedienten fastholder, at det kan være softwaren/app’ene, der kan aflade batteriet. På dette tidspunkt har jeg oplevelsen af at tale til en dør. Jeg spørger, hvordan det kan være, at lånetelefonen kan holde strøm op til to døgn, med min gendannede sikkerhedskopi på den, men at han fortæller mig, at det er meget anderledes på min egen Iphone 5. Han mumler et eller andet forvrøvlet, og jeg beder om min telefon og går derfra.

Og nu kommer det spændende. Da jeg går derfra med min ’nyreparerede’ Iphone 5, som på dette tidspunkt har omkring 50 pct. batteri, og hvor den er gendannet til fabriksindstillingerne, så går der under en time til, min iphone lukker ned. Jeg kommer hjem og får den sat til en oplader, hvor der står (da jeg får den tændt), at der 43 pct. strøm på. Den lader op til 54 pct. før jeg er på vej ud af døren. Da jeg 20 min efter skal bruge den til et opkald lukker den igen ned, før jeg når at ringe op. Lad mig understrege, jeg har hverken gendannet min sikkerhedskopi på den eller på anden vis installeret noget. Den er nøjagtig, som da jeg hentede den tidligere i dag – i Telenors stand i Bilka Tilst – altså gendannet ud fra fabriksindstillingerne, hvilket værkstedet har gjort. 

Så nu sidder jeg her, og min vurdering af den såkaldte ’reparation’ er mildest talt dårlig. 

Det kan næppe komme som en overraskelse for Telenor, at der er problemer med Iphone 5s batteri, da det er et offentligt kendt problem. Hvorfor det også undrer mig, at ekspedienterne påstår, at det er softwaren, der skulle være problemer med. Desuden virker det besynderligt, at værkstedet ’bare’ giver min Iphone en omgang ’gendan fabriksindstillinger’. Det virker i bedste fald naivt og i værste fald som om, der ikke er styr på og viden om, hvad batteriproblematikken omhandler.

Så kære Telenor, hvad gør jeg nu – og ikke mindst, hvad gør I?